ऐसा नहीं है कि हमारी जनता दूध की धुली है कि मतदाताओं के साथ इस तरह की हुई धोखाधड़ी पर वह असल में नाराज हो. हमारा चारित्रिक व्यक्तित्व ही काले रंग से भरा है. हमारे यहां सड़कों पर गंद फैलाना, अतिक्रमण करना, घर में ही हिंसा करना, निरीह औरतों पर क्रूरता दर्शाना, गरीबों को लूटना सब जायज है. दहेज, लिंग परीक्षण, परीक्षा में अंक बढ़वाना, कोचिंग कक्षाएं, सरकारी दफ्तरों में देरी और रिश्वतखोरी उसी चरित्र का हिस्सा हैं जो चुने लोग दल बदल कर दर्शाते हैं.